# Az új otthoni idősgondozási program áttekintése

## Vitaanyag

Az otthoni idősgondozás körülbelül 1 millió idős ausztrál állampolgárnak könnyíti meg a mindennapjait. A nyújtott szolgáltatások a szállítástól kezdve, a takarításon át az egészségügyi ápolásig, valamint a kapcsolódó egészségügyi ellátástípusokig terjednek.

A legtöbb ember a lehető leghosszabb ideig szeretne a saját otthonában maradni. Létfontosságú ezért, hogy a szolgáltatások hozzáférhetőek legyenek, és hatékonyan támogassák az idősek önállóságát.

A jelenlegi otthoni idősgondozási rendszer az alábbi négy államilag finanszírozott programban valósul meg:

1. [**Államszövetségi otthoni támogatási program**](https://www.myagedcare.gov.au/help-at-home/commonwealth-home-support-programme) (Commonwealth Home Support Programme, CHSP) – belépő szintű szolgáltatásokat nyújt az idős ausztrál polgárok mindennapi életvitelének támogatására.
2. [**Otthoni ápolási csomagok**](https://www.myagedcare.gov.au/help-at-home/home-care-packages) (Health Care Packages, HCP) – segítik az összetettebb gondozási szükségleteket igénylő időseket abban, hogy önállóan és biztonságosan élhessenek otthonukban.
3. [**Rövid távú helyreállító ellátás**](https://www.myagedcare.gov.au/short-term-care/short-term-restorative-care) – (Short Term Restorative Care, STRC) segíti az idős ausztrál embereket a változó, időskori gondozási igényeik kezelésében és az azokhoz történő alkalmazkodásban.
4. [**Bentlakásos átmeneti gondozás**](https://www.myagedcare.gov.au/short-term-care/respite-care) – lehetővé teszi idős ausztrál emberek számára, hogy átmeneti jeleggel idősek otthonába költözzenek be. Az átmeneti gondozás előre megszervezhető, de váratlan helyzetekben is rendelkezésre áll.

Amint azt Az Idősgondozás Minőségét és Biztonságát Vizsgáló Királyi Vizsgálóbizottság (a továbbiakban:Királyi Vizsgálóbizottság) megállapítja, a jelenlegi otthoni idősgondozási rendszer fejlesztésre szorul.

A felvetett kérdések a következők:

* Az ellátásra való várakozási idő túl hosszú.
* A programszervezés zavaros.
* Az adminisztrációs díjak túl magasak.
* A szolgáltatások nem mindig megfelelően célzottak.
* Az idős ausztrál emberek nem mindig kapják meg az önálló életvitelhez szükséges segítséget.

Mondja el Ön is a véleményét az új, otthoni idősgondozási programmal kapcsolatban.

Véleményüket 2022. november 25-ig oszthatják meg online felületen vagy telefonon.

## Mit tesz a kormány?

Az ausztrál kormány elkötelezett a jelenlegi idősgondozási programokban felmerülő problémák megoldása mellett. Ez az adott szolgáltatásokat nyújtó és az azokat igénybevevő személyek meghallgatásával kezdődik.

A Királyi Vizsgálóbizottság ajánlásával összhangban a kormány megújult otthoni idősgondozási programot dolgoz ki, amely 2024. július 1-jével lép érvénybe.

A megújult otthoni idősgondozási programnak:

* könnyen elérhetőnek és érthetőnek kell lennie, egyetlen kiértékelési eljárással;
* időben hozzáférést kell biztosítania az embereknek a biztonságos és magas színvonalú szolgáltatásokhoz;
* valódi választási és döntési lehetőséget kell biztosítania az embereknek az általuk igénybe vett szolgáltatásokkal kapcsolatban;
* igazságos és átlátható díjazási folyamatot kell alkalmaznia, amely a forrásokat a magas színvonalú ellátás biztosításához rendeli.

A kormány kötelezettséget vállalt arra, hogy az Államszövetség által finanszírozott jelenlegi idősgondozási programok révén támogatott emberek az új program keretében nem esnek el már meglévő szolgáltatásoktól.

## A konzultációról

Az Egészségügyi és Idősgondozási Minisztérium (a továbbiakban: Minisztérium) elkészített egy [vitaanyagot](https://www.health.gov.au/resources/publications/a-new-program-for-in-home-aged-care-discussion-paper) azzal a céllal, hogy visszajelzést kapjon az otthoni idősgondozási rendszer átalakításával kapcsolatban.

A vitaanyag:

* 5 fő tervezési területet határoz meg;
* a visszajelzést segítő, tájékoztató kérdéseket vet fel; és
* tájékoztató jellegű modellt nyújt az új otthoni idősgondozási programmal kapcsolatban.

## Bepillantás a vitaanyagba

### Tegye egyszerűvé az idős ausztrál emberek számára a saját gondozásukkal kapcsolatos önálló irányítást

#### Az otthoni idősgondozáshoz való hozzáférés leegyszerűsítése

Sok idős ausztrál embernek nehézséget okoz az otthoni idősgondozási rendszerben történő eligazodás. Ennek egyik oka az, hogy több különböző szervezet felelős az emberek egyes programokhoz való hozzárendelését megelőző kiértékelésért. Ez zavaró, és olykor számos kiértékelésre is sor kerül, mire kiderül, melyik az adott egyén számára a legmegfelelőbb program.

A három különböző otthoni idősgondozási program között nehézséget okozhat az eligazodás, különösen, ha az ellátási igények változnak. Például a CHSP keretében a belépő szintű szolgáltatásokban részesülő személyeknek gyakran szolgáltatót kell váltaniuk, amikor időskori ellátási szükségleteik növekedésével átkerülnek a HCP-hez.

Az ellátáshoz való hozzáférés megkönnyítése érdekében a reformok egyetlen programot hoznak létre egyazon kiértékelési rendszer keretein belül.

#### Nagyobb választék és tágabb önrendelkezési jog a szolgáltatások felett

A HCP program keretében az idős ausztrál embereknek egyetlen szolgáltatót kell igénybe venniük az összes otthoni idősgondozási szolgáltatással kapcsolatban. Ez számos kihívást jelenthet. Előfordulhat például, hogy egyes szolgáltatók az általuk nyújtott szolgáltatási típusok mindegyikében nem ugyanazt a minőséget és ár-érték arányt kínálják.

Az új programnak lehetővé kell tennie az emberek számára, hogy választhassanak egyetlen vagy több szolgáltató igénybe vétele között. Ez a választási lehetőség segíthet az idős embereknek abban, hogy az igényeiknek leginkább megfelelő ellátáshoz jussanak.

Ennek megvalósítása érdekében a Minisztérium új fizetési módokat vizsgál. Ennek része lehet egy új fizetési platform, amely leegyszerűsíti a szolgáltatók fizetési folyamatát.

### A gondozási partnerek szerepének újrafogalmazása a gondozásirányítás bevált gyakorlatában

A HCP program keretében gondozásirányítás is elérhető. Az érintett idős emberek tisztánlátást kértek a gondozásirányítóknak a gondozásuk koordinálásában betöltött szerepével kapcsolatban. A konzultáció hangsúlyozta, hogy a gondozásirányításnak valódi partnerségi viszonyt kell teremtenie az idős ausztrál emberekkel a legmegfelelőbb ellátás biztosítása érdekében.

Az új program tehát újrafogalmazza ezt a szerepkört. A gondozásban részt vevő partnerek klinikai felügyeletet és nyomon követést fognak biztosítani az idősek számára, hogy reagálni tudjanak a változó igényekre. Segíteni fognak a szolgáltatások koordinálásában, és ellenőrzik az ügyfeleik állapotát a folyamatos biztonság és jólét biztosítása érdekében.

A gondozásirányítást elérhetővé kell tenni minden idős ausztrál személy számára a szükségletük komplexitásától függetlenül. Például a gondozásban részt vevő partnereknek szerepet kell vállalniuk abban, hogy segítsék azokat az idős ausztrálokat is, akik úgy döntenek, hogy saját kézbe veszik ápolásuk irányítását. A Minisztérium ennek a célnak az elérésén dolgozik, miközben azt is mérlegeli, hogyan lehet a rendelkezésre álló csekély szakértői gárdát a leginkább rászorult csoportokra összpontosítani.

### A gondozás teljes költségének fedezése jó ár-érték arány megtartása mellett

Az idős ausztrál emberek aggodalmukat fejezték amiatt, hogy az otthoni gondozást nyújtó szolgáltatók nem képviselnek megfelelő ár-érték arányt. Sokan magas adminisztrációs és gondozásirányítási díjakat fizetnek, és e díjak felhasználását illetően nem volt jellemző az átláthatóság. Ugyanakkor a szolgáltatók hangsúlyozták, hogy az áraknak fedezniük kell a szolgáltatásnyújtás teljes költségét.

A kormány elkötelezett a finanszírozási lehetőségek és a minőségbiztosítás javítása mellett, annak érdekében hogy az idős emberek megfizethető, biztonságos és magas színvonalú szolgáltatásokhoz jussanak.

Ezért a Minisztérium új finanszírozási modellt dolgoz ki. Célja, hogy a kormányzat és az idős ausztrál emberek a pénzükért cserébe megfelelő értékhez és minőségi szolgáltatáshoz jussanak. A szolgáltatók a támogatási források és a tevékenységalapú kifizetések együttes alkalmazása révén rendelkezni fognak a hatékony működéshez szükséges eszközökkel.

A Minisztérium a Független Egészségügyi és Idősgondozási Árképzési Hatósággal együttműködve reális árakat fog kidolgozni az egyes szolgáltatásokra, amelyek tartalmazzák az adminisztrációs, az utazási és egyéb költségeket is. Egyes szolgáltatástípusok, például a közösségi közlekedés és a csoportos szociális támogatás esetében ez támogatási forrásokkal is kiegészül, ami segíti a szolgáltatókat a saját fix kiadásaik fedezésében. A támogatási forrásokat a szolgáltatások kiegészítésére is felhasználhatják majd olyan helyzetekben, ahol szolgáltatóhiány van (például vidéki és távoli helyeken).

Az új program megfogalmazza azt az elvárást is, hogy azok, akik megengedhetik maguknak, hogy hozzájáruljanak az ellátásuk költségeihez, ezt meg is tegyék.

### Rugalmas válaszok az idős ausztrál emberek változó igényeire

#### A kiértékelési eljárás fejlesztése

Az idősek gondozásának megfelelő kiértékelése rendkívül fontos. Ez rendeli az idősek igényeihez a megfelelő ellátási szintet és az igényeik kielégítését célzó közvetlen finanszírozást.

Ennek érdekében a Minisztérium a HealthConsult, a Flinders Egyetem és a Global Centre for Modern Ageing (Modern Idősgondozás Globális Központja) együttműködésével új kiértékelési eszközt és osztályozási rendszert fejlesztett ki és vizsgált. A kiértékelési eszköz első próbája 2022 elején zajlott le, és a mostani visszajelzések alapján további teszteket fognak végezni.

#### Rugalmas finanszírozás a változó igényekre való reagálás érdekében

Az idősgondozási kiértékelő rendszer egy adott időpontban jelzi, hogy a szolgáltatást igénybe vevőnek milyen szolgáltatásokra lehet szüksége ahhoz, hogy biztonságosan és önállóan élhessen otthonában. Az idősek életkörülményei azonban nem változatlanok, és így az idősgondozási igények sem azok.

Az STRC program segítséget nyújt azoknak az embereknek, akiknek egészségi állapota romlásnak indult, hogy visszanyerjék vagy megtartsák otthoni önállóságukat, de a rendelkezésre álló finanszírozási lehetőségek korlátozottak. Az idősebb ausztrál emberek számára olyan rugalmas folyamatokat kell biztosítani, amelyek segítségével képesek az idővel változó igényeikhez igazítani az igénybe vett szolgáltatások körét.

Az új programban a szolgáltatók többletforrásokhoz juthatnak majd, hogy reagálni tudjanak ügyfeleik változó igényeire. Ha például valaki ideiglenes jelleggel személyszállításra szorul, a szolgáltatója az ilyen típusú kiegészítő szolgáltatásokat egy finanszírozási alapból számlázhatja ki.

### Az innováció és a jövőbeli beruházások előmozdítása az otthoni idősgondozás területén.

Ezek a reformok lehetőséget kínálnak arra, hogy új ötletek és hosszú távú befektetések megvalósulását ösztönözzék az otthoni idősgondozási rendszerben. Például az új minőségi mutatók és a csillagos értékelések arra ösztönzik majd a szolgáltatókat, hogy szolgáltatásaik minősége alapján versenyezzenek egymással.

A javasolt reformok nagyobb biztonságot nyújtanak majd a finanszírozási megoldások, a szabályozás, valamint az idősgondozási ágazat jövőbeli növekedése tekintetében. Megteremtik a megfelelő feltételeket a magas színvonalú ellátás új módszereibe történő befektetéshez.

Az új program külön finanszírozza majd a segédeszközöket, a felszereléseket és a kisegítő technológiákat, ami elősegíti az új technológiákhoz való hozzáférést, támogatva ezzel az idős ausztrál emberek önálló otthoni életét. A program keretében más lehetőségek, például innovációs források is megfontolásra kerülhetnek.

## Hogyan fog kinézni az új otthoni idősgondozási program?

Az indikatív modell egyesíti a meglévő otthoni idősgondozási programokat, és foglalkozik a Királyi Vizsgálóbizottság által felvetett és a korábbi konzultációk során felmerült aggályokkal. A következőkre tesz javaslatot:

* Az idősgondozási szolgáltatások értékelése ellenőrzött kiértékelési eszközökkel.
* Az otthoni önállóság korai támogatása, beleértve a segédeszközöket és felszereléseket, valamint az otthon esetleges átalakítását.
* Támogatási tervek a folyamatos havi szolgáltatásokhoz, amelyek kijelölik a szolgáltatási szinteket.
* Rugalmasság biztosítása az ügyfelek számára, hogy a szolgáltatásokat saját igényeikhez igazíthassák.
* A gondozásban részt vevő partnerek szükség szerint klinikai felügyeletet és támogatást nyújtanak.
* Potenciálisan magasabb szintű otthoni támogatás további kutatások függvényében.
* Vegyes finanszírozási modell a szolgáltatók számára, amely a még rendezetlen szolgáltatási díjakhoz rendeli a különböző támogatási forrásokat.
* Programnövekedés az elöregedő népesség igényeinek kielégítésére.
* A kockázati szintnek megfelelő szabályozás.
* A szolgáltatásnyújtásra vonatkozó adatok automatikus rögzítése az adatszolgáltatás és a kormányzati felügyelet javítása érdekében.

## Hogyan mondhatja el véleményét?

Szívesen fogadjuk visszajelzését az indikatív modellel és a [vitaanyagban](https://www.health.gov.au/resources/publications/a-new-program-for-in-home-aged-care-discussion-paper) felvetett kérdésekkel kapcsolatban. Az Ön támogatásával és hozzájárulásával egy hatékonyabb otthoni idősgondozási programot hozhatunk létre.

Ön is elmondhatja véleményét az [online űrlap](https://healthau.au1.qualtrics.com/jfe/form/SV_eR62WsCIVgyGtnw) kitöltésével, írásbeli beadvány feltöltésével vagy szóban az 1800 318 209-es telefonszámon.

Véleményét 2022. november 25-ig oszthatja meg velünk.



Telefon: **1800 318 209**

(Idősgondozási reform – díjmentes telefonszám)



Látogasson el az **agedcareengagement.health.gov.au** oldalra

Fordító és tolmács szolgáltatásért hívja a 131 450-es telefonszámot, az 1800 318 209-es telefonszámon pedig érdeklődjön a My Aged Care (Saját idősgondozás) programról. A nemzeti közvetítőszolgálatot az nrschat.nrscall.gov.au/nrs oldalon vagy az 1800 555 660-as telefonszámon éri el.